[bookmark: _Hlk65507669]LĪGUMS Nr. LIG-IEP/2024/187
Par ēdināšanas pakalpojumu sniegšanu RP SIA “Rīgas satiksme” darbiniekiem
5.daļa - Brīvības ielā 191, Rīgā

Rīgā                                                                                                 [..]

Rīgas pašvaldības sabiedrība ar ierobežotu atbildību "Rīgas satiksme", vienotās reģistrācijas Nr.40003619950, turpmāk tekstā Pasūtītājs, [..], no vienas puses, un 
Sabiedrība ar ierobežotu atbildību “ANIVA”, reģ. Nr. 50003115551,[..], turpmāk tekstā Pakalpojumu sniedzējs, no otras puses, turpmāk tekstā kopā – Puses, vai atsevišķi – Puse, pamatojoties uz Pasūtītāja rīkotā atklātā konkursa “Par ēdināšanas pakalpojumu sniegšanu RP SIA “Rīgas satiksme” darbiniekiem” (identifikācijas Nr. RS/2024/6) (turpmāk – konkurss) rezultātiem iepirkuma priekšmeta 5.daļā, noslēdz šādu līgumu, turpmāk – Līgums:

1. LĪGUMA PRIEKŠMETS
1.1. Pasūtītājs uzdod un Pakalpojumu sniedzējs apņemas Līguma darbības laikā nodrošināt ēdināšanas pakalpojumu (turpmāk – Pakalpojums) sniegšanu Pasūtītāja darbiniekiem. Pakalpojuma sniegšanai izvirzītās prasības noteiktas Tehniskajā specifikācijā, kas pievienota kā Līguma 1. pielikums un Pakalpojums jāsniedz saskaņā ar Pakalpojuma sniedzēja iesniegto piedāvājumu konkursā, kas ir Līguma neatņemamas sastāvdaļas
1.2. Pasūtītājs nodod Pakalpojumu sniedzējam Pakalpojuma sniegšanai ēdināšanas bloka telpas, kuru adreses un platības ir norādītas 1. pielikumā, ar iekārtām un aprīkojumu (turpmāk tekstā – Telpas), lai Pakalpojumu sniedzējam būtu iespējams izpildīt 1. pielikumā noteiktos Pakalpojuma uzsākšanas termiņus. Telpu pieņemšana un nodošana notiek, Pusēm sagatavojot un parakstot pieņemšanas un nodošanas aktu.
1.3. Ņemot vērā, ka Telpās Rīgā, Brīvības ielā 191, tiek veikti būvdarbi, tad Līguma izpilde un 1.pielikumā noteiktais Pakalpojuma uzsākšanas termiņš tiks noteikts tikai pēc būvdarbu pabeigšanas. Par plānoto būvdarbu pabeigšanu Pasūtītājs rakstveidā paziņo Pakalpojuma sniedzējam ne vēlāk kā 3 (trīs) nedēļas iepriekš. 
1.4. Līguma 1.pielikuma Tehniskās specifikācijas 5.3. un 31. punktā noteiktais termiņš tiek skaitīts no dienas, kad Pakalpojuma sniedzējs uzsāk sniegt Pakalpojumu.

2. MAKSĀJUMI UN NORĒĶINU KĀRTĪBA 
2.1. Pasūtītāja darbinieki patstāvīgi norēķinās par ēdināšanu ar Pakalpojumu sniedzēju.
2.2. Cenas, kuras Pakalpojuma sniedzējs ir norādījis konkursa piedāvājumā, var tikt koriģētas ne biežāk kā vienu reizi 6 (sešos) mēnešos sākot ar 2025.gada janvāris (otro pusgadu pēc līguma noslēgšanas), vadoties no Latvijas Republikas Centrālās statistikas pārvaldes noteiktajiem patēriņa cenu indeksiem (pārmaiņām) preču grupai “Pārtikas produkti” iepriekšējos sešos mēnešos. Cenu indeksus (pārmaiņas) nosaka vadoties no iepriekšējā pilnā ceturkšņa pirms piedāvājuma iesniegšanas datiem, salīdzinot ar attiecīgu pilno ceturksni pēc sešiem mēnešiem. Ja Pakalpojuma sniedzējs vēlas veikt cenu korekciju, tas iesniedz Pasūtītājam rakstisku lūgumu, kuram pievieno Latvijas Republikas Centrālās statistikas pārvaldes izziņu. 
2.3. Par tiesībām nomāt Telpas, Pakalpojumu sniedzējs maksā katru mēnesi Pasūtītājam nomas maksu Līguma 1. pielikumā norādītajā apmērā par Telpām, kuras ir nodotas tā lietošanā. Pasūtītājs ir tiesīgs indeksēt nomas maksu saskaņā ar Tehniskajā specifikācijā noteikto kārtību.
2.4. Līguma nomas maksu Pakalpojumu sniedzējs maksā par tekošo mēnesi 10 (desmit) dienu laikā pēc Pasūtītāja rēķina saņemšanas.

3. PASŪTĪTĀJA TIESĪBAS UN PIENĀKUMI
3.1. Pasūtītājs garantē, ka ir vienīgais Telpu lietotājs, kuram ir attiecīgās pilnvaras, lai slēgtu šo Līgumu, uzņemtos tajā noteiktās saistības un nodrošinātu Pakalpojumu sniedzējam netraucētu Telpu un iekārtu lietošanu bez jebkāda pārtraukuma vai traucējuma no Pasūtītāja puses.
3.2. Pasūtītājs apliecina, ka Telpas nav citam atsavinātas, iznomātas, ieķīlātas, tām nav uzlikts aizliegums, par tām nepastāv nekādi strīdi un nav attiecināmi trešo personu prasījumi vai jebkādi aizliegumi.
3.3. Pasūtītājam ir tiesības apsekot Telpas un tajās esošo Pasūtītāja inventāru tādā apjomā, lai pārliecinātos par to izmantošanu atbilstoši Līguma nosacījumiem un novērtētu to tehnisko stāvokli.
3.4. Līguma darbības laikā Pasūtītājs nodrošina Pakalpojumu sniedzēju ar šādiem komunālajiem pakalpojumiem: elektroenerģiju, ūdeni, apkuri un atkritumu izvešanu. Pasūtītājs nav atbildīgs par pārtraukumiem komunālo pakalpojumu apgādē ar, ja minēto komunālo pakalpojumu pārtraukums ir radies nepārvaramas varas vai komunālo pakalpojumu sniedzēju vainas dēļ.

4. PAKALPOJUMU SNIEDZĒJA PIENĀKUMI UN TIESĪBAS
4.1. Pakalpojumu sniedzējs nodrošina kvalitatīvu Pakalpojumu sniegšanu RP SIA “Rīgas satiksme” darbiniekiem saskaņā ar Tehnisko specifikāciju un Pakalpojuma sniedzēja piedāvājumu konkursā. Pakalpojumam jāatbilst normatīvajiem aktiem, kas regulē sabiedriskās ēdināšanas pakalpojumu sniegšanu.
4.2. Pakalpojumu sniedzējs apņemas patstāvīgi un uz sava rēķina iegūt visus nepieciešamos saskaņojumus, atļaujas un citus nepieciešamos dokumentus, lai varētu sniegt pakalpojumu un izmantot Telpas un iekārtas Pakalpojuma sniegšanai.
4.3. Pakalpojumu sniedzējs nodrošina Pasūtītāja darbinieku ēdināšanu, atbilstoši konkursa piedāvājumam, nodrošinot kompleksos piedāvājumus par fiksētu cenu vismaz 6 (sešus) mēnešus un piemērojot procentuālo atlaidi vismaz 15 % (piecpadsmit procentus)  apmērā pārējiem piedāvātajiem ēdieniem.
4.4. Pakalpojumu sniedzējs ar saviem spēkiem un par saviem līdzekļiem veic Telpu un tajās esošo Pasūtītāja pamatlīdzekļu un mazvērtīgā inventāra ikdienas uzturēšanu un apkopi.
4.5. Pakalpojuma sniedzējs ir atbildīgs par to, lai pakalpojuma sniegšanā netiktu izmantotas Krievijas vai Baltkrievijas izcelsmes pārtikas vai nepārtikas preces. Pasūtītāja pārstāvjiem ir tiesības izlases kārtībā veikt Pakalpojuma sniedzēja rīcībā esošo preču izcelsmes dokumentu un preču iepakojuma marķējuma pārbaudes.

5. ĪPAŠIE NOTEIKUMI
5.1. Jebkuri mehānismi, iekārtas un citi Telpu uzlabojumi, kurus Pakalpojuma sniedzējs ierīkojis, pievienojis vai piestiprinājis Telpās un kuri ir atdalāmi, nesabojājot tos un virsmas, pie kurām tie piestiprināti, ir Pakalpojuma sniedzēja īpašums. 
5.2. Pasūtītāja pārstāvim ir tiesības pēc nepieciešamības pieprasīt Pakalpojumu sniedzējam iesniegt atskaiti par Līguma darbības laikā sniegto Pakalpojumu apgrozījumu, kā arī par ēdienkartes saturu un Pakalpojuma sniegšanā izmantoto produktu izcelsmi. Atskaiti Pasūtītājs ir tiesīgs pieprasīt iesniegt kā par iepriekšējo periodu tā arī nākamo periodu (piemēram par nedēļu). Atskaites tiks izmantotas Līguma izpildes kontrolei. Pakalpojuma sniedzējam ir pienākums sagatavot šajā punktā minētās atskaites ne ilgāk kā trīs darba dienu laikā.


6. PUŠU ATBILDĪBA
6.1. Puses ir materiāli atbildīgas par līgumsaistību neizpildi vai nepienācīgu izpildi, kā arī par šādas neizpildes vai nepienācīgas izpildes dēļ otrai Pusei un trešajām personām radītiem zaudējumiem saskaņā ar spēkā esošiem Latvijas Republikas normatīvajiem aktiem.
6.2. Ja kādu Pakalpojuma sniedzēja darbību rezultātā Pasūtītājam tiek uzliktas soda sankcijas, par tām pilnā apjomā ir atbildīgs Pakalpojumu sniedzējs.
6.3. Par laikā neveiktiem maksājumiem Pasūtītājs ir tiesīgs piemērot Pakalpojumu sniedzējam līgumsodu 0,1% (nulle komats viens procents) apmērā no kavētā maksājuma summas par katru kavējuma dienu, bet ne vairāk kā 10 % (desmit procenti) no kavētā maksājuma summas
6.4. Ja pēc Līguma izbeigšanas Telpas netiek savlaicīgi atbrīvotas un nodotas Pakalpojuma sniedzēja vainas dēļ, par Telpu nodošanas kavējuma dienu Pasūtītājs ir tiesīgs piemērot Pakalpojumu sniedzējam līgumsodu EUR 100,00 (viens simts eiro) apmērā par katru kavējuma dienu.
6.5. Ja Pasūtītāja pārstāvis vai cita kontrolējošā institūcija konstatē jebkuru Līguma nosacījumu  pārkāpumu (tajā skaitā Pakalpojuma sniedzēja piedāvājuma konkursā neievērošanu)  Pasūtītājs ir tiesīgs aprēķināt Pakalpojuma sniedzējam līgumsodu EUR 100,00 (viens simts eiro) apmērā par katru gadījumu. 
6.6. Pakalpojums sniedzējam ir pienākums samaksāt aprēķināto līgumsodu 10 (desmit) darba dienu laikā.
6.7. [bookmark: OLE_LINK1][bookmark: OLE_LINK2]Puses tiek atbrīvotas no atbildības par daļēju vai pilnīgu saistību neizpildi, ja šī neizpilde radusies ārkārtēju apstākļu ietekmes rezultātā, kurus Puses nevarēja paredzēt, novērst, ietekmēt un par kuru rašanos nenes atbildību, kā stihiskas nelaimes, plūdi, valsts vai pašvaldības izdoti normatīvie akti u.c. apstākļi. Par minēto apstākļu iestāšanos nekavējoši rakstiski jāinformē otra Puse. Ja nepārvaramās varas apstākļi darbojas ilgāk kā 2 mēnešus, katrai Pusei ir tiesības lauzt līgumu, paziņojot par to otrai Pusei 30 dienas iepriekš.

7. LĪGUMĀ IESAISTĪTĀ APAKŠUZŅĒMĒJA NOMAIŅA UN JAUNA APAKŠUZŅĒMĒJA PIESAISTE
7.1. Pakalpojuma sniedzējs konkursa piedāvājumā norādīto apakšuzņēmēju, pēc Līguma noslēgšanas drīkst nomainīt tikai ar Pasūtītāja rakstveida piekrišanu. Pasūtītājs nepiekrīt apakšuzņēmēju nomaiņai, ja pastāv kāds no šādiem nosacījumiem:
7.1.1. piedāvātais apakšuzņēmējs neatbilst konkursa nolikumā izvirzītajam prasībām, kas attiecas uz apakšuzņēmējiem;
7.1.2. tiek nomainīts apakšuzņēmējs, uz kura iespējām konkursā Pakalpojuma sniedzējs balstījies, lai apliecinātu savas kvalifikācijas atbilstību konkursa nolikumā noteiktajām prasībām, un piedāvātajam apakšuzņēmējam nav vismaz tāda paša kvalifikācija, uz kādu iepirkuma procedūrā Pakalpojuma sniedzējs atsaucies, apliecinot savu atbilstību konkursa nolikumā noteiktajām prasībām; 
7.1.3. piedāvātais apakšuzņēmējs, kura sniedzamo pakalpojumu cena ir vismaz 10 000 eiro, atbilst konkursa nolikuma 11.1.punktā minētajiem izslēgšanas nosacījumiem;
7.1.4. apakšuzņēmēja maiņas rezultātā tiktu izdarīti tādi grozījumi Pakalpojuma sniedzēja piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
7.2. [bookmark: _Hlk159833891]Pakalpojuma sniedzējs drīkst veikt jauna apakšuzņēmēja, kura sniedzamo pakalpojumu cena ir vismaz 10 000 eiro, iesaistīšanu Līguma izpildē, ja Pakalpojuma sniedzējs par to paziņojis Pasūtītājam un saņēmis Pasūtītāja rakstveida piekrišanu apakšuzņēmēja iesaistīšanai Līguma izpildē. Pasūtītājs nepiekrīt jauna apakšuzņēmēja iesaistīšanai Līguma izpildē, ja pastāv kāds no šādiem nosacījumiem:
7.2.1. uz piedāvāto apakšuzņēmēju attiecas konkursa nolikuma 11.1.punktā minētie izslēgšanas nosacījumi;
7.2.2. gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
7.3. Pasūtītājs pieņem lēmumu atļaut vai atteikt Pakalpojuma sniedzēja apakšuzņēmēja nomaiņu vai jauna apakšuzņēmēja iesaistīšanu Līguma izpildē Līguma 7.1. un 7.2.punktā minētajos gadījumos 5 (piecu) darba dienu laikā pēc tam, kad ir saņēmis visu informāciju un dokumentus, kas nepieciešami lēmuma pieņemšanai saskaņā ar Līguma 7.1. un 7.2.punktu.
7.4. Pārbaudot jaunā apakšuzņēmēja atbilstību, Pasūtītājs piemēro Sabiedrisko pakalpojumu sniedzēju iepirkumu likuma 48. panta noteikumus un izslēgšanas iemeslu pārbaudi veic tajā datumā, kad Pasūtītājs lemj par atļaujas sniegšanu Pakalpojuma sniedzējam nomainīt apakšuzņēmēju vai piesaistīt jaunu apakšuzņēmēju Līguma izpildes nodrošināšanai. Sabiedrisko pakalpojumu sniedzēju iepirkumu likuma  48. panta ceturtās daļas 2., 3. un 4. punktā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.

8. LĪGUMA TERMIŅŠ UN IZBEIGŠANA
8.1. Līgums stājas spēkā tā parakstīšanas brīdī un ir spēkā līdz pilnīgai saistību izpildei. Līguma termiņš ir 5 (pieci) gadi Pakalpojuma sniedzējs uzsāk Pakalpojuma sniegšanu Līguma 1. pielikumā norādītajā termiņā, ņemot vērā Līguma 1.3.punktā norādīto. Puses savstarpēji vienojas par Telpu nodošanas brīdi. 
8.2. Izbeidzoties līgumam, Pakalpojuma sniedzējs apņemas ne vēlāk kā 5 (piecu) darba dienu laikā:
8.2.1. sakārtot un atbrīvot Telpas no Pakalpojuma sniedzēja īpašuma, nododot tās ar pieņemšanas un nodošanas aktu Pasūtītājam ne sliktākā stāvoklī, kādā tās pieņemtas, ņemot vērā to dabīgo nolietojumu;
8.2.2. novākt visas piestiprinātās zīmes, reklāmas u.c. no Telpām, skatlogiem, fasādes un, ja nepieciešams, saremontēt tās vietas, kur šīs zīmes bijušas piestiprinātas;
8.2.3. izlabot vai kompensēt visus bojājumus, kas nodarīti Telpām to izmantošanas laikā.
8.3. Pasūtītājs ir tiesīgs vienpusēji izbeigt Līgumu divu nedēļu laikā pēc rakstveida paziņojuma iesniegšanas Pakalpojumu sniedzējam, ja:
8.3.1. Pakalpojumu sniedzējs, nesaimnieciski un nolaidīgi ekspluatējot, pasliktina Telpu un tajās esošo Pasūtītāja pamatlīdzekļu un mazvērtīgā inventāra stāvokli;
8.3.2. Pakalpojuma sniedzējs vairākkārt nenodrošina pakalpojumu atbilstoši iesniegtajam piedāvājumam, kā arī nenodrošina Līguma 5.2. punkta izpildi.
8.4. Pasūtītājam ir tiesības izbeigt Līgumu vienpusējā kārtā pirms termiņa, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
8.5. Pakalpojuma sniedzējam ir pienākums nodrošināt, ka pakalpojuma sniegšanā netiek izmantotas Krievijas vai Baltkrievijas izcelsmes preces. Gadījumā, ja Pakalpojuma sniedzējs atkārtoti neievēro šo nosacījumu, Pasūtītājam ir tiesības nekavējoties vienpusēji lauzt Līgumu.
8.6. [bookmark: _Hlk158720304]Pakalpojumu sniedzējam ir pienākums ievērot Sadarbības ar darījumu partneriem pamatprincipus, kuri publicēti Pasūtītāja mājaslapā https://www.rigassatiksme.lv/lv/par-mums/publiskojama-informācija/. Gadījumā, ja Pakalpojumu sniedzējs neievēro šos pamatprincipus, Pasūtītājs ir tiesīgs lauzt Līgumu. 
8.7. Pasūtītājam ir tiesības nekavējoties vienpusēji izbeigt Līgumu, ja ir pasludināts Pakalpojumu sniedzēja maksātnespējas process, apturēta vai pārtraukta tā saimnieciskā darbība, uzsākta tiesvedība par Pakalpojumu sniedzēja bankrotu vai tiek konstatēti citi apstākļi, kas liedz vai liegs Pakalpojumu sniedzējam turpināt Līguma izpildi saskaņā ar Līguma noteikumiem.
8.8. Pasūtītājam ir tiesības izbeigt Līgumu vienpusējā kārtā pirms termiņa, ja Izpildītājs vai Izpildītāja amatpersonas, Līguma izpildē iesaistītie Izpildītāja darbinieki ir atzīti par vainīgiem noziedzīgā nodarījumā vai konkurences tiesību pārkāpumā, kas saistīts ar šī līguma noslēgšanas procedūru vai izpildi. Ja līgums tiek pārtraukts šajā punktā noteiktajā gadījumā, Pasūtītājam ir tiesības pieprasīt no Izpildītāja līgumsodu 50 000 EUR apmērā..
8.9. Katrai no Pusēm ir tiesības izbeigt Līgumu, par to mēnesi iepriekš rakstveidā brīdinot otru Pusi.

9. NEPĀRVARAMA VARA
9.1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi nepārvaramas varas iestāšanās rezultātā pēc Līguma parakstīšanas dienas kā posts vai nelaime, kuru nebija iespējams ne paredzēt, ne novērst. Šāda nepārvarama vara ietver sevī notikumus, kuri izriet ārpus Pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, streiki, jauni valsts vai pašvaldības likumi vai kādi citi normatīvie akti un citi apstākļi, kas neiekļaujas Pušu iespējamās kontroles robežās).
9.2. Pusei, kas nokļuvusi nepārvaramas varas apstākļos, bez kavēšanās jāinformē par to otra Puse rakstiski 3 (trīs) darba dienu laikā pēc nepārvaramas varas iestāšanās un  ziņojumam jāpievieno izziņa, kuru izsniedz kompetentas iestādes un kura satur minēto apstākļu apstiprinājumu.
9.3. Ja minēto apstākļu dēļ šis Līgums nedarbojas ilgāk par 3 (trīs) mēnešiem, katrai Līguma Pusei ir tiesības atteikties no Līguma izpildes, par to rakstveidā brīdinot otru Pusi vismaz 15 (piecpadsmit) dienas iepriekš. Šajā gadījumā neviena Līguma Puse nevar prasīt atlīdzināt zaudējumus, kas radušies dotā Līguma laušanas rezultātā.

10. KONFIDENCIALITĀTE
10.1. Puses apņemas neizpaust trešajām personām ar Līguma izpildi iegūto, to rīcībā esošo jebkādu tehnisko, juridisko un finansiālo informāciju par otru Pusi un tās komercdarbību. Visa šāda informācija tiek uzskatīta par ierobežotas pieejamības informāciju, un tā nedrīkst tikt izpausta vai padarīta publiski pieejama bez Puses rakstiskas piekrišanas. Šim noteikumam nav laika ierobežojuma un uz to neattiecas Līguma darbības termiņš.
10.2. Informācija netiek uzskatīta par ierobežotas pieejamības informāciju, ja tā kļuvusi publiski pieejama vai tiek publicēta saskaņā ar normatīvajos aktos noteiktajām prasībām (piemēram, iekļauta grāmatvedības sagatavotos publiska rakstura pārskatos un atskaitēs u.tml.). Līguma un tā pielikumu teksts, kā arī informācija par Līguma cenu un izpildi (piegādi, veiktajiem darbiem, Līguma pirmstermiņa izbeigšanu, piemērotajiem līgumsodiem u.c.) nav uzskatāma par ierobežotas pieejamības informāciju.
10.3. Informācijas neizpaušanas noteikumi neattiecas arī uz gadījumiem, kad normatīvie akti attiecīgo informāciju klasificē kā vispārpieejamu informāciju, kā arī gadījumos, ja šo informāciju pieprasa normatīvajos aktos noteiktas kompetentas institūcijas vai organizācijas, kurām uz to ir likumīgas tiesības.

11. CITI LĪGUMA NOTEIKUMI
11.1. Pakalpojumu sniedzējs tiek informēts par Telpās pastāvošajiem darba vides riska faktoriem un nepieciešamajiem darba aizsardzības pasākumiem. Par Pakalpojuma sniedzēja informēšanu par darba vides riskiem, Pasūtītājs nozīmē atbildīgo personu – [..].
11.2. Neviena no Pusēm nav tiesīga nodot savas saistības un tiesības trešajām personām bez otras Puses rakstiskas piekrišanas.
11.3. Puses vienojas, ka no Pasūtītāja puses turpmāk ar Līguma izpildi saistītos jautājumus risinās Pasūtītāja pilnvarotās personas:
[..].
11.4. Puses vienojas, ka no Pakalpojuma sniedzēja puses turpmāk ar Līguma izpildi saistītos jautājumus risinās Pakalpojuma sniedzēja pilnvarotā persona: [..]. 
11.5. Jebkuras izmaiņas šī līguma noteikumos ir spēkā tikai tad, ja tās būs noformētas rakstiski un parakstīs abas Puses.
11.6. Ja spēku zaudē kāds no līguma noteikumiem un tas būtiski ietekmē Pušu stāvokli, Puses vienojas par tālākiem līguma turpināšanas noteikumiem vai arī par līguma izbeigšanu.
11.7. Pušu domstarpības, kas rodas līguma izpildes gaitā, tiek izskatītas, Pusēm savstarpēji vienojoties, bet, ja Puses nevar vienoties, strīdus izšķir Latvijas Republikas tiesa.
11.8. Visas tiesiskās attiecības, kas izriet no šī līguma, bet nav šajā līgumā minētas, tiek regulētas saskaņā ar Latvijas Republikas Civillikumu un citiem spēkā esošajiem normatīvajiem aktiem.
11.9. Visi līguma pielikumi ir tā neatņemamas sastāvdaļas un uz tiem ir attiecināmi šī līguma noteikumi.
11.10. Līguma nodaļa nosaukumi izmantoti teksta pārskatāmībai un tie nevar tikt izmantoti līguma noteikumu interpretācijai un skaidrošanai.
11.11. Līgums ar pielikumiem parakstīts ar drošu elektronisko parakstu, kas satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums. Katram Līdzējam ir pieejams abpusēji parakstīts Līgums elektroniskā formātā.

12. PUŠU REKVIZĪTI:
[..] 

